Rapport mill-Kummissjoni lill-Kunsill u lill-Parlament Ewropew dwar il-monitoraġġ ta' l-implimentazzjoni ta' l-istati membri tal-politika komuni tas-sajd 2003-2005 {SEG(2007) 425} /* KUMM/2007/0167 finali */





[pic] | KUMMISSJONI TAL-KOMUNITAJIET EWROPEJ | Brussel 10.4.2007 KUMM(2007) 167 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW DWAR IL-MONITORAĠĠ TA' L-IMPLIMENTAZZJONI TA' L-ISTATI MEMBRI TAL-POLITIKA KOMUNI TAS-SAJD 2003-2005 {SEG(2007) 425} DAħLA L-Artikolu 27 tar-Regolament tal-Kunsill (KE) Nru 2371/2002 ta' l-20 ta' Diċembru 2002[1] jitlob li l-Kummissjoni, kull tliet snin, tħejji rapport ta' evalwazzjoni li għandu jiġi ppreżentat lill-Parlament Ewropew u lill-Kunsill, dwar l-attivitajiet tal-kontroll tagħha u dwar l-applikazzjoni tar-regoli tal-Politika Komuni tas-Sajd (PKS) mill-Istati Membri. Barra minn hekk l-Artikolu 35 tar-Regolament tal-Kunsill (KEE) Nru 2847/93 tat-12 ta' Ottubru 1993[2] (minn issa 'l quddiem imsejjaħ ir-Regolament ta' Kontroll) jitlob li l-Kummissjoni tagħmel rapport ta' evalwazzjoni kull tliet snin dwar l-applikazzjoni tar-Regolament fuq bażi ta' rapporti ta' implimentazzjoni sottomessi mill-Istati Membri. Dan ir-rapport jissodisfa dawn l-obbligi u huwa l-ewwel wieħed li ġie adottat mir-riforma tal-PKS ta' l-2002. Dan ikopri l-perjodu ta' bejn l-2003 u l-2005. Il-kwistjonijiet relatati mas-sanzjonijiet u ma’ l-infrazzjonijiet serji mhumiex koperti fid-dettall fir-rapport għaliex dawn huma ttrattati separatament fil-Komunikazzjonijiet mill-Kummissjoni dwar l-imġiba ħażina li wasslet serjament għall-ksur tar-regoli tal-PKS fl-2003[3] u fl-2004[4]. IL-PROGRAMMI TA' SPEZZJONIJIET TAL-KUMMISSJONI 2003-2005 Dawn il-programmi ffokaw fuq l-aktar aspetti sensittivi, identifikati bħala suġġetti ta' riskju kbir fir-rigward ta' nuqqas ta' osservanza. Dawn jinkludu: 1. Stokkijiet li huma suġġetti għall-irkuprar reġjonali u għall-miżuri ta' tmexxija bħal tal-merluzz, tal-marlozz, tat-ton, tal-ħut tal-qiegħ u tal-ħalibut ta' Greenland. 2. Kwistjonijiet ta' kontroll orizzontali bħal monitoraġġ bis-satelliti, attività minn bastimenti ta' pajjiżi terzi u marketing . Il-programmi kollha inkludew serje ta' missjonijiet fl-Istati Membri, xi wħud minnhom mingħajr avviż minn qabel, u ġew segwiti minn analiżi dettaljata ta' informazzjoni miksuba direttament u minn sorsi oħrajn. F'ċerti każijiet it-taqsima ta' spezzjoni kienet kapaċi taċċessa mill-bogħod id- databases ta' kontroll tas-sajd ta' l-Istati Membri. Il-limitu ta' verifika mill-Ispetturi tal-Kummissjoni hija limita mill-istaff li jkun disponibbli u l-poteri legali ta' l-ispetturi. L-ispetturi tal-Kummissjoni jistgħu jagħmlu spezzjonijiet fuq bastimenti u fi stabbilimenti u jkollhom aċċess għall-informazzjoni rilevanti kollha. Ġeneralment huma jaħdmu fuq il-lant tal-post billi josservaw l-ispetturi nazzjonali jaħdmu u b'dan il-mod ikunu jistgħu jevalwaw l-implimentazzjoni fiżika tal-miżuri ta' kontroll mill-awtoritajiet kompetenti ta' l-Istati Membri. Il-programm ta' rkupru tal-merluzz fl-Ibħra tat-Tramuntana u tal-Punent Sa l-aħħar ta' l-2004, l-Istati Membri kollha kellhom sistema amministrattiva f'postha għall-iskema tal-limitazzjonijiet ta' l-isforzi. Ġeneralment l-arranġamenti għall-allokazzjoni u t-trasferiment tal-ġranet kienu bil-wisq aktar avvanzati mill-miżuri ta' kontroll kif adottati fil-portijiet tal-ħatt. Il-kwistjonijiet speċifiċi li se jsegwu ġew identifikati fl-Istati Membri kollha matul il-missjonijiet ta' spezzjoni: - Kien hemm nuqqas ta' strateġija sabiex tiġi żgurata l-konformità ma’ l-iskema tal-limitazzjonijiet ta' l-isforzi. - L-informazzjoni li ġejja mis-Sistema ta' Monitoraġġ tal-Bastimenti (SMB) ma kinitx użata b'mod effettiv sabiex jiġu ċċekkjati n-notifikazzjonijiet tal-ħatt minn qabel u l-isforz tas-sajd irrekordjat fil-ġurnal t'abbord il-bastimenti. - Ir-regoli tal-qbid aċċidentali, illi f'ċerti każijiet ippermettew allokazzjoni ogħla ta' ġranet fuq il-baħar, ma ġewx iċċekkjati sistematikament. - L-Istati Membri ma nfurzawx kif suppost il-marġini mnaqqsa ta' tolleranza ta' 8% għal stimi ta' qabda fil-ġurnal t'abbord. Konklużjoni : L-iskema ta' rkupru tal-merluzz ġiet implimentata b'mod li toħloq l-anqas inkonvenjent lill-attività tas-sajd. L-impatt ta' l-iskema ġie mnaqqas aktar minn dejta ta' qbid li mhijiex ta' min joqgħod fuqha minħabba dikjarazzjonijiet foloz. Il-programm ta' l-irkupru tal-marlozz tat-Tramuntana Miżuri ta' kontroll – Il-maġġoranza ta' l-Istati Membri kellhom sistemi ta' xogħol għall-portijiet nominati u għan-notifikazzjoni minn qabel tal-ħatt speċifikament mal-programm. It-tnejn kienu kkunsidrati bħala għodod importanti biex jiġu mmirati l-ispezzjonijiet. Madankollu ħafna Stati Membri kellhom diffikultà bl-infurzar tal-marġini mnaqqsa ta' toleranza għal stimi ta' qabda fil-ġurnal t'abbord tas-sajd tal-KE. Ir-reġistrazzjoni tal-qbid – Proporzjonijiet kbar tal-qbid tal-marlozz huma ttrasportati mill-ħatt fil-port f'tali Stat Membru għall-bejgħ f'ieħor. L-Istati Membri ma eżiġux li l-marlozz jintiżen qabel ma jiġi ttrasportat, u b'riżultat ta' dan l-eżattezza tad-dejta tad-dikjarazzjoni tal-ħatt fil-port ma tistax tiġi ggarantita. Barra minn hekk in-nuqqas ta' xi wħud mid-dokumenti legali bażiċi ta' reġistrazzjoni tal-qbid f'uħud mill-Istati Membri (logsheets, dikjarazzjonijiet ta' ħatt, dokumenti ta' trasport u noti ta' bejgħ) fixklu l-kontrolli minn kontrolli reċiproċi effettivi u żammu mill-validazzjoni effiċjenti tad-dejta tal-ħatt fil-port. Miżuri tekniċi – Il-miżuri tekniċi fil-maġġoranza ta' l-Istati Membri ġeneralment huma kkontrollati fuq il-baħar. Fiż-żewġ missjonijiet mwettqa fuq il-baħar strateġija fqira ta' spezzjoni u nuqqas ta' sanzjonijiet irriżultaw f'nuqqas ġenerali ta' kontroll effettiv. Barra minn hekk in-nuqqas ta' kontroll effettiv tal-ħatt tal-marlozz ta' daqs taħt dak mixtieq f'ħafna Stati Membri baqgħet problema maġġuri. Konklużjoni : In-nuqqas ta' kontroll koordinat tat-trasport internazzjonali tal-marlozz flimkien ma' reġistrazzjoni tal-qabda ta' livell fqir u l-ħatt fil-portijiet ta' ħut ta' daqs taħt dak mixtieq naqqsu l-effettività tal-programm ta' rkupru tal-marlozz tat-Tramuntana. Il-marlozz tan-Nofsinhar u l-programm ta' rkupru tan- Nephrops Il-ġestjoni ta' l-isforz tas-sajd – Billi l-2005 kienet l-ewwel sena ta' implimentazzjoni tal-miżuri ta' rkupru tal-marlozz tan-nofsinhar u tan- Nephrops , kien diffiċli biex jiġi evalwat l-impatt ta' dawk il-miżuri fuq it-tnaqqis ta' l-isforz tas-sajd. Fi Spanja, in-numru massimu ta' ġranet fuq il-baħar kien l-istess skond il-leġislazzjoni nazzjonali ta' qabel. Il-miżuri speċifiċi ta' kontroll – Iż-żewġ Stati Membri kkonċernati kellhom diffikultà bl-infurzar tal-marġini mnaqqsa ta' tolleranza għal stimi tal-qabda fil- logbook . Il-Portugall introduċa b'suċċess l-obbligu ta' Permess Speċjali għas-Sajd u l-obbligu li l-qbid jintiżnu qabel ma jiġu ttrasportati. Ir-reġistrazzjoni tal-qbid -In-nuqqas ta' spezzjonijiet suffiċjenti u n-nuqqas ta' kontrolli reċiproċi bejn id-dokumenti ta' reġistrazzjoni tal-qabda u d-dejta ta' sorveljanza xekklu l-kredibbiltà tar-reġistrazzjonijiet tal-qbid. Konklużjoni : L-impatt tal-programm kien limitat għaliex kien effettivament jaffetwa 250 biss minn 11 000 bastiment involuti fis-sajd tal-marlozz tan-nofsinhar. Minkejja dan ir-riżorsi umani allokati għall-kontroll tal-programm ma kinux biżżejjed. Il-ħatt ta' ħut ta’ daqs taħt dak mixtieq, il-marlozz inkluż, naqqsu l-effettività tal-programm ta' rkupru. Il-miżuri tranżitorji tal-kontroll tekniku għall-merluzz fil-Baħar Baltiku L-analiżi tad-dokumenti tar-reġistrazzjoni tal-qbid urew nuqqasijiet maġġuri fid-dikjarazzjonijiet tal-qbid. Ir-reġistrazzjonijiet analizzati mill-ispetturi tal-Kummissjoni skond id-dikjarazzjonijiet urew medja ġenerali ta' qbid reġistrat ta' 23% fil- logbooks. Fl-Istati Membri individwali l-medji li ġew osservati kienu jvarjaw bejn 8% u l-49%. Il-ħatt fil-portijiet u l- marketing ta' ħut fiż-żona tal-Baħar Baltiku huwa bbażat fuq bejgħ dirett u trasport għal swieq oħrajn. La hemm il-prattika u lanqas l-infrastruttura biex jintgħażel sistematikament u jintiżen il-qbid fuq il-punt tal-ħatt. Il-bastimenti jidħlu l-port u jħottu l-ħut direttament skond id-domanda tas-suq, u f'ħafna każijiet il-qbid jinħatt u jiġi ttrasportat immedjatament lejn il-bini tax-xerrej jew lejn irkant fi Stat Membru ieħor. Fejn l-ispezzjonijiet tal-ħatt irriżultaw fis-sejbien ta' infrazzjonijiet suspettużi, proċeduri twal ta' sanzjonijiet, kif kien il-każ f'ħafna Stati Membri, nuqqas ta' azzjoni ta' infurzar immedjata u livell baxx ta' sanzjonijiet xekklu l-kredibbiltà u l-effettività ta' l-isforzi ta' l-ispezzjonijiet. Konklużjoni : In-nuqqas ta' kontrolli fil-Baħar Baltiku xekklu serjament is-sistema ta' rappurtaġġ tal-qbid li wassal biex is-sajjieda jirreġistraw kwantitajiet iktar baxxi minn dawk li fil-fatt ikunu qabdu, u dan, ma ppermettiex tnaqqis sinifikanti fil-mortalità tal-ħut. It-tieqa ta' ħruġ tax-xibka tat-tkarkir BACOMA fil-Baħar Baltiku L-Istati Membri kollha li saritilhom żjara matul il-programm implimentaw il-miżuri tal-BACOMA u ntwera li din il-miżura kellha suċċess akbar mill-ewwel varjant introdott fl-2002. Barra minn hekk, diversi skambji ta' spetturi jew operazzjonijiet ta' spezzjoni konġunti kienu saru bejn diversi Stati Membri, u dan wera li kien hemm kontinwità fil-pjanijiet ta' ġestjoni għall-merluzz fil-Baħar Baltiku li ilhom stabbiliti mill-2001. Konklużjoni : It-tieqa ta' ħruġ tax-xibka tat-tkarkir BACOMA kienet infurzata b'suċċess u aċċettata sew mis-sajjieda u sew mill-awtoritajiet tal-kontroll. Ħut b'tendenza kbira li jpassi Il-missjonijiet ta' l-2003 ikkonkludew li prattikament ma kienx hemm sistemi ta' reġistrazzjoni tal-qbid għat-tonn stabbiliti mill-Istati Membri. Għalhekk saret aktar evalwazzjoni tal-miżuri tal-ġestjoni implimentati għas-sajd tat-tonn u l-applikazzjoni tar-regoli l-ġodda dwar it-trobbija fil-gaġġeġ u d-daqs minimu. Ġie kkonfermat il-bżonn kontinwu li jsir titjib fis-sistema tar-rappurtaġġ tal-qbid, partikolarment l-eżattezza tal-ġurnal t'abbord u l-figuri ddikjarati tal-ħatt u ntwera li l-movimenti tal-bastimenti tas-sajd ma ġewx segwiti b'mod sistematiku. Il-missjonijiet li twettqu ġewwa Franza, l-Italja, Spanja u l-Greċja kkonfermaw li l-għeżula tal-mitlaq pprojbiti għadhom qed jintużaw f'ħafna Stati Membri. Organiżazzjonijiet reġjonali għall-ġestjoni tas-sajd NAFO – Il-Kummissjoni Ewropea żammet bastiment ta' l-ispezzjoni fiż-Żona Regolatorja ta' l-Organizzazzjoni tas-Sajd tal-Majjistral ta' l-Atlantiku (NAFO) għal madwar 10 xhur kull sena. Mill-2004, ir-responsabbiltajiet għall-ispezzjonijiet u l-arranġamenti ta' l-osservaturi bdew jiġu trasferiti mill-Kummissjoni għal għand l-Istati Membri għalkemm il-bastiment ta' l-ispezzjoni tal-Kummissjoni baqa' jintuża bħala appoġġ komuni. Barra minn hekk il-Kummissjoni kkordinat l-attivitajiet tal-bastimenti ta' l-ispezzjoni minn Stati Membri oħrajn, u l-ispetturi tagħha pparteċipaw fi spezzjonijiet waqt l-ħatt ta' ħut fil-portijiet. Permezz tal-preżenza ta' l-ispetturi tal-Kummissjoni fuq il-baħar waqt is-sajd għall-ħalibut ta' Greenland, kien possibli tiġi miġbura dejta tal-qbid direttament li, meta ġiet analizzata, uriet diskrepanzi fis-sistema tar-reġistrazzjoni tal-qbid ta' wieħed mill-Istati Membri involuti. Wara diskussjonijiet bejn il-Kummissjoni u l-Istat Membru kkonċernat, il-permess għas-sajd ġie rtirat minn dan l-Istat Membru. NEAFC – Il-Kummissjoni kkordinat l-attività ta' spezzjoni tal-bastimenti ta' sorveljanza ta' l-Istati Membri fuq il-baħar fiż-Żona Regolatorja tal-Kummissjoni dwar is-Sajd fil-Grigal ta' l-Atlantiku (NEAFC). Il-Kummissjoni Ewropea kkoordinat ukoll żieda ta' spezzjonijiet fil-portijiet tal-bastimenti involuti fis-sajd fiż-Żona Regolatorja tan-NEAFC, u ffokat partikolarment fuq bastimenti involuti f'attivitajiet Illegali, Mhux rappurtati u Mhux regolati (IUU), wara l-pubblikazzjoni tal-lista NEAFC IUU fir-Regolament tal-Komunità dwar it-TACs u l-kwoti ta' l-2005. Bastimenti tas-sajd ta' pajjiżi terzi Bħala reazzjoni għaż-żieda fl-importazzjoni ta' ħut li ġej minn bastimenti tas-sajd ta' pajjiżi terzi, sew b'mod dirett jew wara li jsir trasbord fuq il-baħar u t-tħassib fuq ir-rwol tal-bastimenti involuti f'attivitajiet tal-IUU, l-ispetturi tal-Kummissjoni għamlu 12-il missjoni sabiex tiġi evalwata l-konformità tat-tħaddim tar-reġim ta' kontroll tas-sajd fil-portijiet tal-Komunità. Is-sitwazzjoni prevalenti misjuba fil-biċċa l-kbira ta' l-Istati Membri kienet li t-twassil ta' prodotti tal-ħut li mhumiex ta' l-UE ġie kkunsidrat bħala importazzjoni u bħala tali jiġi kkontrollat mis-Servizzi Doganali u Veterinarji. Konsegwentement l-obbligi ta' monitoraġġ tas-sajd jew ġew injorati jew saru b'mod imgerfex. L-awtoritajiet tas-sajd tal-biċċa l-kbira ta' l-Istati Membri ma kinux konxji ta' kemm ħut ġej minn fuq bastimenti tas-sajd ta' pajjiżi terzi li jidħlu fil-portijiet nazzjonali tagħhom. Instabet xi evidenza ta' ħut li kien ġej minn fuq bastimenti tal-lista IUU jew minn bastimenti mhux awtoriżżati mid-Direttorat Ġenerali tal-Kummissjoni għas-Saħħa u l-Ħarsien tal-Konsumatur. Wara sensiela ta' missjonijiet, numru sostanzjali ta' Stati Membri rrikonoxxew is-sitwazzjoni u bdew jieħdu passi biex jiġu konformi mar-rekwiżiti kollha tas-sajd għall-bastimenti tas-sajd ta' pajjiżi terzi. Proċeduri ta' użin ta' ħut pelaġiku Fil-qafas ta' ftehimiet bejn l-UE, in-Norveġja u l-Faeroes ġie mwaqqaf grupp ta' ħidma dwar il-ħut pelaġiku. Dan il-grupp irrakkomanda numru ta' miżuri sabiex jiġu mtejbin l-użin u l-ispezzjonijiet waqt l-ħatt ta' ħut pelaġiku, li kienu inkorporati fil-leġiżlazzjoni tal-Komunità skond ir-regolamenti tal-kwoti annwali ta' bejn l-2003 u l-2005. L-ispetturi tal-Kummissjoni wettqu missjonijiet sew fl-Istati Membri u sew fil-pajjiżi terzi kkonċernati. Għall-bidu huma sabu li l-konformità mar-regoli kienet xi ftit irregolari, b'xi pajjiżi jużaw piżijiet nominali, u ħafna drabi r-regoli nfushom ma kinux interpretati tajjeb. Madankollu lejn l-aħħar tal-programm ġie reġistrat titjib sinifikanti fl-Istati Membri kkonċernati. Ta' min jinnota l-azzjoni ta' infurzar meħuda mill-Awtoritajiet Irlandiżi u Ingliżi dwar is-suspett ta' qbid iddikjarat ħażin sistematiku fuq perjodu twil. Il-ftehim ta' bejn in-Norveġja u l-Gżejjer ta' Faeroe sabiex jaddottaw l-istess miżuri bħal tal-Komunità kien ukoll pass sinifikanti sabiex jintlaħqu kundizzjonijiet indaqs. Is-Sistema tal-Monitoraġġ tal-Bastimenti (VMS) L-esperjenza fil-missjonijiet preċedenti uriet li l-awtoritajiet nazzjonali kienu kajmana għall-innovazzjoni u l-isfruttament tal-potenzjal tal-VMS minkejja n-numru kbir ta' miżuri ta' ġestjoni tas-sajd li jistgħu jiġu mmonitorjati awtomatikament billi tiġi analiżżata d-dejta tal-VMS. Għalhekk ġie mwaqqaf programm biex jiġi evalwat l-użu tal-VMS mill-Istati Membri fil-pjanijiet ta' rkupru għall-Ibħra tal-Baltiku u tat-Tramuntana. L-Istati Membri kkonċernati kollha kellhom l-infrastruttura teknika u ta' operazzjoni f'posta għalkemm f'xi wħud, mhux il-bastimenti kollha obbligati kienu mgħammra tajjeb bil-VMS. Il-benefiċċji tat-teknoloġija tal-VMS kienu kkunsidrati prinċipalment bħala għodda għall-monitoraġġ tattiku sabiex tgħin attivitajiet ta' spezzjoni oħrajn u ġeneralment ma kinitx użata bħala għodda ta' ġestjoni għall-isforz tas-sajd. F'ħafna Stati Membri l-ispetturi tal-Kummissjoni sabu wkoll numru ta' diskrepanzi bejn id-dokumenti ta' reġistrazzjonijiet tal-qbid u d-dejta mill-VMS li ma nqabdux mill-awtoritajiet nazzjonali: F'xi wħud mill-Istati Membri kien hemm nuqqas ta' konformità mis-sajjieda mar-regolamenti tal-VMS li ma ġewx segwiti b'sanzjonijiet effettivi mill-awtoritajiet kompetenti, parzjalment għaliex ma kienx hemm qafas legali għas-sanzjonijiet f'postu. Globalment, ta' l-anqas sa l-aħħar ta' l-2005, l-Istati Membri ma għamlux użu komplet tat-teknoloġija tal-VMS biex jimmaniġjaw is-sajd. Marketing u traċċabilità Għalkemm is-sitwazzjoni kienet differenti bejn l-Istati Membri, l-ispetturi tal-Kummissjoni sabu li l-Istati Membri mhumiex ħerqana biex jibdlu l-prattiċi tradizzjonali tal- marketing . B'konsekwenza ta' dan, l-implimentazzjoni ta' l-istandards tal- grading ta' l-UE ma kinitx prijorità u tali standards ġew applikati u kontrollati biss meta huma ma fixklux l-operaturi u l-prattiċi lokali. Fil-maġġoranza ta' l-Istati Membri r-responsabbiltà għall-kontroll tar-regoli tat-traċċabilità għall-prodotti tas-sajd kienet mifruxa bejn diversi awtoritajiet nazzjonali jew reġjonali. Il-koordinazjoni bejn dawn l-awtoritajiet kienet totalment nieqsa.Is-sitwazzjoni kienet agħar għall-prodotti impurtati u b'konsekwenza ta' dan, kwantitajiet kbar ta' prodotti tal-ħut daħlu fil-Komunità mingħajr l-ebda indikazzjoni ta' l-informazzjoni bażika u obbligatorja, bħal l-oriġini u ż-żona ta' qbid. L-użu komuni tad-denominazzjonijiet kummerċjali tal-lokal, mhux preżenti fil-lista uffiċjali nazzjonali, ġeneralment kopra l-bejgħ ta' ħut taħt id-daqs normali jew mhux dikjarat bl-użu ta' ismijiet speċifiċi lokali, per eżempju whiting għall-marlozz; atun għat-tonn. KONTROLLI FL-ISTATI MEMBRI Rapporti annwali Skond l-Artikolu 35 tar-Regolament tal-Kontroll, l-Istati Membri ssottomettew rapporti annwali ta' kif twettaq ir-Regolament tal-Kontroll. Fuq il-bażi ta' rapporti annwali ssir preżentazzjoni ta' ġabra ta' informazzjoni disponibbli dwar l-attivitajiet u l-istruttura tal-kontroll ta' l-Istati Membri f’forma ta’ tabella fl-Anness. Dawn it-tabelli jiddeskrivu l-attività tas-sajd ta' kull Stat Membru flimkien mad-dejta dwar ir-riżorsi u l-attività ta' spezzjoni, ir-reġistrazzjoni tal-qbid u lista ta' awtoritajiet operattivi involuti fil-kontroll tas-sajd. L-eżaminazzjoni ta' l-informazzjoni pprovduta mill-Istati Membri madankollu hija mxekkla prattikament l-impossibilità li jsir tqabbil razzjonali fuq numru ta' kwistjonijiet. L-informazzjoni mhijiex fornita ġo format Standard, per eżempju r-rapporti pprovduti kienu jvarjaw minn paġna (Malta) għal aktar minn 100 paġna (Spanja) fit-tul u m'hemmx lista standardizzata ta' informazzjoni li għandha tiġi pprovduta jew linji gwida dwar il-kontenut tagħhom. Madankollu l-aktar konklużjonijiet importanti possibli huma enfasizzati fil-paragrafi li ġejjien. Riżorsi disponibbli Apparat – Ġeneralment l-apparat f'termini ta' bastimenti u ta’ ajruplani ta' sorveljanza issa jistgħu jitqiesu biżżejjed għal biċċa xogħol. Illum it-teknoloġiji ġodda, inkluż il-VMS, huma aktar użati. Madankollu t-teknoloġija tal-komputer qajla tintuża sal-potenzjal kollu tagħha u f'numru ta' Stati Membri hija sotto-utilizzata, inkluż dik relatata mal-VMS. L-impjegati – Il-kapaċità umana hija varjabbli fil-kwalità u l-kwantità. Jeżistu nuqqasijiet sostanzjali fl-istandards professjonali li għandhom x’jaqsmu mal-kontroll tas-sajd. It-taħriġ huwa varjabbli u ħafna spetturi mhumiex kompletament kwalifikati għax-xogħol meħtieġ, għalkemm sar xi titjib. Fil-maġġoranza ta' l-Istati Membri, l-ispetturi tas-sajd huma nvoluti f'xogħolijiet oħrajn mhux relatati mas-sajd jew l-ispezzjoni tas-sajd hija sempliċiment waħda mid-doveri tagħhom, u tista' tkun ta' prijorità baxxa. Huwa għalhekk impossibli li tikkumpara n-numri ta' l-ispetturi kif mogħtija fit-tabelli. Jekk per eżempju, fid-Danimarka kien irreġistrat tnaqqis fin-numru ta' l-ispetturi, Stati Membri oħrajn, bħal l-Irlanda, Spanja u r-Renju Unit żiedu l-impjegati għall-attivitajiet ta' kontroll u spezzjonijiet. Fl-Italja bl-użu aħjar ta' l-ispetturi ġie pprovdut fukar aħjar fuq il-kontroll tas-sajd. Numru ta' Stati Membri tejjbu l-kwalità tar-riżorsi umani li diġà kellhom bl-użu ta' taħriġ imtejjeb għall-ispetturi. L-attivitajiet ta’ spezzjoni L-intensità ta' l-ispezzjoni – Dak li jikkonstitwixxi spezzjoni f'termini ta' l-elementi li ġew spezzjonati u l-istandards li għalihom huma ġew spezzjonati, mhux definit sew minkejja li l-Kummissjoni ppruvat drabi oħra tisstandardizza r-rappurtaġġ ta' l-attività ta' l-ispezzjoni. Kif issemma hawn fuq, xi attività ta' spezzjoni hija mwettqa bħala parti minn xogħol ieħor, per eżempju kontrolli sanitarji jew kontrolli ta' sigurtà. Id-dokumentazzjoni ta' l-attività ta' l-ispezzjoni mhijiex mhijiex regolari u mhijiex armonizzata b'tali manjiera li tippermetti li jsir tqabbil bejn riżultati bejn l-Istati Membri. B'konsekwenza ta' dan numru ta' spezzjonijiet ma jistgħux jiġu mqabbla direttament. L-organizzazzjoni ta' l-ispezzjonijiet – Kien għad hemm ħafna lakuni fl-attività tal-kontroll. Ħafna drabi l-ispezzjonijiet fil-portijiet huma organizzati ħażin. Xi wħud mid-dokumenti bażiċi tar-reġistrazzjoni tal-qbid għadhom mhumiex jiġu miġbura f'ħafna Stati Membri. Jidher li l-kontrolli tat-trasport huma ineżistenti fil-postijiet; il-kontrolli reċiproċi huma 'l bogħod milli jkunu sistematiċi. Barra minn hekk il-livell ta' spezzjoni (per eżempju r-rata ta' l-ispezzjoni ta' 20% f'ċerti sajd għall-merluzz u għall-marlozz) ma ntlaħqux diversi drabi. L-istrateġiji – In-nefqa għolja ta' l-infurzar fir-rigward tal-valur tal-qbid tal-ħut huwa ostaklu għall-kontroll effettiv. L-użu tar-riżorsi disponibbli għall-kontroll tas-sajd jista' jitjieb billi jingħata sehem akbar lill-miżuri tal-kontroll li jindirizzaw l-akbar riskji li jiddistabilizzaw l-għanijiet tal-PSK. Użu aħjar ta' strateġiji definiti sew ibbażati fuq ir-riskju, ikun jista’ jżid l-effiċjenza tar-riżorsi tal-kontroll. Madankollu hemm nuqqas ta' strateġija reali fil-maġġoranza ta' l-Istati Membri, anke jekk numru żgħir ta' Stati Membri bdew jevalwaw ir-riskji ta' konformità u jużaw dawn biex jallokaw riżorsi u jippjanaw attività ta' spezzjoni. Għalhekk, il-ftit riżorsi disponibbli mhumiex qegħdin jintużaw bl-akbar effikaċja. Dan huwa partikolarment evidenti f'dak is-sajd suġġett għall-programmi ta' rkupru. F'numru ta' każijiet il-fattur kruċjali għall-kontroll effettiv huwa n-numru ta' spezzjonijiet mwettqa fuq il-post tal-ħatt. F'dan il-kuntest jista' jkun ekonomikament aktar effettiv li jiġu trasferiti r-riżorsi mill-kontroll fuq il-baħar għall-kontroll mal-ħatt. Kooperazzjoni bejn l-Istati Membri – Riżultati pożittivi ntlaħqu mill-koordinazzjoni internazzjonali ta' l-ispetturi. L-operazzjoni SHARK fil-Baħar tat-Tramuntana fejn bosta Stati Membri ħadmu flimkien fil-ħin reali biex ma jħallux lil dawk li jikkommettu r-reat milli jevitaw li jinqabdu billi jinħbew fl-ilmijiet ta' Stati Membri oħrajn, irriżultat f'numru ta' prosekuzzjonijiet ta' suċċess. Il-grupp ta' ħidma pelaġiku rriżulta f'titjib maġġuri fil-monitoraġġ u l-kontroll u pprovda trasparenza bejn l-Istati Membri u xi pajjiżi terzi. Nuqqas ta' konformità u sanzjonijiet L-infrazzjoni tar-regoli tal-PSK huwa riskju li xi sajjieda individwali jistgħu jkunu lesti li jieħdu minħabba l-probbabiltà baxxa li tiġi individwata l-infrazzjoni jew li jiġu applikati kwalunkwe sanzjonijiet diswassivi. Bħal ma jixdhu l-Komunikazzjonijiet dwar l-infrazzjonijiet serji, il-maġġoranza tal-penali imposti fuq min jikser il-liġi mhumiex biżżejjed biex iħallu effett reali ta’ deterrent. Statistikament madwar il-Komunità l-ammonti li ġew imħallsa f'penali fl-2003 u fl-2004 kienu madwar 0.4%[5] u 0.2%[6] tal-valur tal-ħatt tal-ħut li nqabad fl-2002 u fl-2003 rispetivament; madankollu l-varjazzjoni bejn l-Istati Membri kienet notevoli. Apparti minn żewġ Stati Membri fejn l-evalwazzjonijiet saru, jibqa' nuqqas ġenerali ta' fehim dwar ir-relazzjoni bejn ir-riskji ta' konformità, l-attività ta' spezzjoni u l-effett tas-segwitu, inklużi s-sanzjonijiet. Riżultati ġenerali milħuqa f'termini ta' konformità mar-regoli tal-PSK Evoluzzjonijiet pożittivi – Il-problemi li joħorġu minn nuqqas ta' konformità, il-ħsara konsegwenti fl-istokkijiet tal-ħut u n-nuqqas ta' stabbiltà ekonomika u soċjali ġew rikonoxxuti mill-Istati Membri, sew fuq livell ta' gvern u f'partijiet tas-settur tas-sajd innifsu. Il-Kummissjoni kienet parti minn dan il-proċess billi inkoraġġiet il-konformità, billi pprovdiet trasparenza akbar u ffaċilitat il-kooperazzjoni internazzjonali, u, f'każijiet aktar estremi, użat l-effett deterrent tal-proċeduri kontra l-infrazzjoni quddiem il-Qorti Ewropea tal-Ġustizzja. Suċċess partikolari kien it-titjib irreġistrat fil-monitoraġġ u l-kontroll tas-sajd pelaġiku u, għalkemm b’inqas prominenza, l-għarfien mill-Istati Membri tan-nuqqas tagħhom li jikkontrollaw effettivament it-twassil tal-bastimenti tas-sajd minn pajjiżi terzi u r-rikonoxximent tagħhom li jridu jtejbu s-sistema ta' infurzar f'dan il-qasam. Nuqqasijiet Prinċipali – Il-konformità mar-regoli prinċipali tal-PSK tibqa' waħda fqira fil-biċċa l-kbira tas-sajd. Il-kwoti – Il-konformità mal-Qabdiet Totali Permissibbli (TAC's) u l-kwoti tibqa’ waħda mill-problemi maġġuri tal-PSK. Dawn il-problemi u l-aspetti ta' kontroll relatati probabbilment jinħassu aktar fil-fond meta t-tnaqqis sinifikanti fil-kwoti jiġu deċiżi bħala reazzjoni għall-bżonn ta’ tnaqqis drastiku fir-rati tal-mortalità tas-sajd. Il-qbid ta' ħut mhux dikjarat u mhux rapportat sew f'ċerti każijiet idgħajjef serjament il-ġestjoni tat-TAC's u tal-kwoti. Ix-xjentisti tas-settur tas-sajd huma mġegħla jagħmlu stimi tal-qbid 'reali' għaliex il-figuri uffiċjali mhumiex ikkunsidrati realistiċi f'xi wħud mill-Istati Membri. Per eżempju għalkemm il-qabda ddikjarata għall-marlozz tan-nofsinhar kienet ta' 5 549 tunnellata, ix-xjentisti użaw figura approssimattiva ta' 6 810 tunnellati. Il-qabda ddikjarata għall-merluzz tal-Baħar Irlandiż kienet ta' 2 700 tunnellata iżda l-istima kienet ta' 4 420 tunnellata. Eżempji simili jistgħu jinstabu f'żoni oħrajn (il-Baħar tat-Tramuntana, il-Baħar Baltiku ...). L-isforz – Il-kontroll ta' l-isforz tas-sajd, li għandu jikkumplimenta l-limiti tal-kwoti, jidher li qiegħed jiġi implimentat b'mod li joħloq l-anqas inkonvenjent fuq l-attività attwali tas-sajd. Ma teżistix evidenza li t-tnaqqis ta' l-isforz tas-sajd ikkumpensa għall-kapaċità żejda fil-flotta, anke meta tqiesu l-iskemi ta’ dekommissjonar. Il-VMS ma ntużatx biex jiġi mmonitorjat l-isforz tas-sajd b'mod effettiv għalhekk jista' jiġi kkunsidrat bħala opportunità mitlufa. Miżuri tekniċi – Kwantitajiet sinifikanti ta' ħut ta’ daqs taħt dak mixtieq għadhom jinħattu, speċjalment fin-nofsinhar ta' l-Ewropa fejn irkaptu pprojbit (għeżula tal-mitlaq) għadu jintuża, filwaqt li fl-ilmijiet tat-Tramuntana x-xbieki b’ħadma magħluqa ( trawl blinders) (biex jinqabad ħut żgħir) ma ġewx imneħħija. KONKLUŻJONIJIET U RAKKOMANDAZZJONIJIET Il-futur tar-rapport Kien hemm diffikultajiet importanti fil-preparazzjoni ta' dan ir-rapport minħabba n-nuqqas ta' format standardizzat għar-rappurtaġġ mill-Istati Membri u partikolarment in-nuqqas ta' definizzjoni standardizzata għall-ispezzjoni tas-sajd sabiex jiġu żgurati statistiki komparabbli. Marbut ma' l-eżerċizzju għat-titjib tal-Komunikazzjoni dwar infrazzjonijiet serji, il-Kummissjoni qiegħda tikkunsidra toħloq lista ta' l-elementi essenzjali bżonnjużi għall-ispezzjoni tas-sajd qabel ma tkun tista’ tiġi inkluża fl-istatistika ta' kontroll u tistandardizza l-format tar-rapport annwali magħmul mill-Istati Membri. Il-Kummissjoni bdiet tikkonsulta l-amministrazzjonijiet nazzjonali u l-partijiet interessati rilevanti dwar il-format futur tar-rapport, bil-ħsieb li jintlaħaq ftehim sa l-aħħar ta' l-2007, dwar il-karatteristiċi standardizzati ta' l-ispezzjonijiet li jistgħu jiġu inklużi fir-rapporti anwali li jmiss. Il-pubblikazzjoni ta' l-istatistiki ta' kontroll fuq l-internet mill-Istati Membri tista' wkoll tiġi meqjusa. Prijoritajiet immedjati għat-titjib ta' l-infurzar u tal-konformità Il-prijoritajiet għall-azzjoni għandhom ikunu għal żmien qasir: - Jiġi żgurat użu sħiħ ta' l-għodod regolatorji eżistenti – per eżempju. riċevuta tad-dokumenti bażiċi tar-reġistrazzjonijiet tal-qbid, kontrolli reċiproċi, VMS u l-użu tal-kontrolli tat-trasport - Jiġu allokati aktar riżorsi umani b'ħiliet għall-kontroll tas-sajd - Jiġi adottat approċċ sistematiku għat-taħriġ ta' l-ispetturi; - Jiġu msaħħa l-kooperazzjoni u l-koordinazzjoni bejn l-Istati Membri u fi ħdan l-Istati Membri fuq il-livelli kollha; - Jiġu mtejba s-sistemi tas-sanzjonijiet sabiex ikunu aktar relatati mat-tip u l-gravità ta' l-offiżi. Is-sanzjonijiet għandhom ikunu aktar disswassivi u għandhom iċaħħadu dawk responsabbli minn kull benefiċċju ekonomiku li jinħoloq minn offiża; - Jiġi msaħħaħ il-mezz iddedikat għall-kontroll tal-ħatt tal-bastimenti tas-sajd lil hinn mill-ilmijiet Komunitarji - Isir użu malajr kemm jista’ jkun mit-teknoloġiji l-ġodda, bħalma hu l-ġurnal t'abbord elettroniku, biex jiġi mtejjeb it-twassil ta' l-informazzjoni L-Aġenzija Komunitarja għall-Kontroll tas-Sajd ser ikollha rwol kruċjali f'dawn ir-rigwardi u f'ħafna kwistjonijiet oħrajn li ssemmew f'dan ir-rapport. Għandu jitwaqqaf rappurtaġġ armonizzat u ssimplifikat dwar il-kontroll tas-sajd fuq livell ta' Komunità. [1] ĠU L 358, 31.12.2002, p. 59 [2] ĠU L 261, 20.10.1993, p. 1, kif emendat l-aħħar bir-Regolament (KE) Nru 1967/2006 (ĠU L 409, 30.12.2006, p 11) [3] COM(2005) 207, 30.05.2005 [4] COM(2006) 387, 14.7.2006 [5] COM(2005) 207, 30.05.2005 [6] COM(2006) 387, 14.7.2006